钦定古今图书集成/历象汇编/岁功典/第080卷 > 《素问》 > 四气调神大论篇
## 钦定古今图书集成/历象汇编/岁功典/第080卷 > 《素问》 > 四气调神大论篇

冬三月，此为“闭藏。”

〈注〉万物收藏闭塞而成冬也。

水冰地坼，无扰乎阳。

〈注〉坼，裂也。阳气收藏，故不可烦扰以泄阳气。

早卧晚起，必待日光。

〈注〉早卧晚起。顺养闭藏之气。必待日光。避寒邪也。

使志若伏若匿。若有私意。若已有得。

〈注〉若伏若匿，使志无外也。若有私意，若已有得，神气内藏也。夫肾藏志，心藏神，用三“若”字者，言冬令虽主闭藏，而心肾之气，时相交合。故曰私者，心有所私得也。

去寒就温，无泄皮肤，使气亟夺。

〈注〉“去寒就温。养标阳也。肤腠者。阳气之所主也。夫阳气根于至阴。发于肤表。外不固密。则里气亟起以外应。故无泄皮肤之阳。而使急夺其根气也。”此言冬令虽主深藏。而标阳更宜固密。

此冬气之应，养藏之道也。

〈注〉凡此应冬气者，所以养藏气之道也。

逆之则伤肾，春为痿厥，奉生者少。

〈注〉肾属水，王于冬，逆冬藏之气则伤肾，肾气伤，至春为痿厥之病，因奉生者少故也。《盖》！肝木生于冬水，主春生之气而养筋，筋失其养则为痿，生气下逆则为厥。